Ο **Ερνστ φομ Ρατ** (*Ernst Eduard vom Rath*, 3 Ιουνίου 1909 - 9 Νοεμβρίου 1938) ήταν κατώτερος Γερμανός διπλωμάτης. Έγινε γνωστός ύστερα από τη δολοφονία του, την οποία χρησιμοποίησαν οι Ναζί ως πρόσχημα για να πραγματοποιήσουν την τρομοκρατική Νύχτα των Κρυστάλλων.

Σπουδές και σταδιοδρομία
------------------------

Ο φομ Ρατ γεννήθηκε στην Φρανκφούρτη επί του Μάιν (Frankfurt am Main) στις 3 Ιουνίου 1909. Ήταν γιος του Γκούσταβ Ρατ, ανώτατου κρατικού αξιωματούχου. Ακολούθησε εγκύκλιες σπουδές στο Μπρέσλαου και στη συνέχεια σπούδασε Νομικά στη Βόννη, το Μόναχο και την Καινιξβέργη. Το 1932 προσχώρησε στο Εθνικοσοσιαλιστικό Κόμμα του Χίτλερ και έγινε διπλωμάτης καριέρας. Το 1934 εντάχθηκε στην παραστρατιωτική οργάνωση του Κόμματος SA και το 1935 στάλθηκε ως διπλωμάτης αρχικά στο Βουκουρέστι και στη συνέχεια στη Γερμανική Πρεσβεία στο Παρίσι.

Είναι γνωστό ότι το Ναζιστικό καθεστώς ήταν σφόδρα αντίθετο προς την ομοφυλοφιλία. Εν τούτοις, ο φομ Ρατ είχε ήδη γίνει αντικείμενο συζητήσεων σχετικά με τις σεξουαλικές του προτιμήσεις και πιστευόταν ότι ήταν ομοφυλόφιλος. Κάποιοι σύγχρονοι ιστορικοί τον θεωρούν ομοφυλόφιλο, ωστόσο δεν υπάρχουν σχετικές μαρτυρίες.

Δολοφονία και επακόλουθα
------------------------

Ο Έρσελ Γκρίνσπαν
Στις 7 Νοεμβρίου του 1938 και ενώ ο φομ Ρατ υπηρετούσε στο Παρίσι, εμφανίστηκε στην πρεσβεία ένας δεκαεπτάχρονος νεαρός, ονόματι Έρσελ Γκρίνσπαν (Herschel Grynszpan) και ζήτησε να δει κάποιον από το προσωπικό. Ο φομ Ρατ πήγε προς συνάντηση του νεαρού, ο οποίος, μόλις τον είδε, έβγαλε ένα περίστροφο και τον πυροβόλησε τρεις φορές στην κοιλιακή χώρα. Ο φομ Ρατ μεταφέρθηκε επειγόντως στο νοσοκομείο, όπου, παρά τις προσπάθειες των ιατρών, κατέληξε στις 9 Νοεμβρίου. Ο νεαρός συνελήφθη. Παρά το ότι τίποτε δεν είναι διαπιστωμένο με βεβαιότητα, η επικρατούσα εκδοχή είναι ότι ο νεαρός Έρσελ, καταγόμενος από οικογένεια Γερμανών Εβραίων, η οποία είχε διαταχθεί να "μετοικήσει" στην Πολωνία, έλαβε μια κάρτα από τη μητέρα του, η οποία εξηγώντας του την κατάσταση παραπονέθηκε ότι βρίσκονταν επί πολλές ημέρες σε άθλιες συνθήκες διαμονής και διατροφής (η Πολωνία αρνήθηκε να δεχθεί τους εκτοπιζόμενους με αποτέλεσμα να παραμένουν στα σύνορα υπό δριμύ ψύχος και υποσιτιζόμενοι). Ο Έρσελ, μη μπορώντας να αντιδράσει διαφορετικά, πήγε στην Πρεσβεία και δολοφόνησε τον φομ Ρατ.

Η δολοφονία του άσημου διπλωμάτη - μέλους του Κόμματος ήταν η αφορμή που περίμενε το καθεστώς του Χίτλερ: Ως επακόλουθο διατάχτηκε η καταδίωξη των Εβραίων σε όλη τη Γερμανία, η καταστροφή των καταστημάτων και των περιουσιών τους και η πυρπόληση των Εβραϊκών Συναγωγών. Το πογκρόμ αυτό, που έγινε στις 9 Νοεμβρίου 1938, επονομάστηκε Νύχτα των Κρυστάλλων (Kristallnacht) και σηματοδότησε την έναρξη του Ολοκαυτώματος.

Πηγές, Αναφορές
---------------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 9  Απριλίου 2014.
2. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 10  Δεκεμβρίου 2014.
3. ↑  *Εθνική Βιβλιοθήκη της Γαλλίας*. 17779988p. Ανακτήθηκε στις 10  Νοεμβρίου 2022.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 30  Δεκεμβρίου 2014.
5. ↑  Ανακτήθηκε στις 14  Ιουνίου 2019.
6. ↑  Search.com[*νεκρός σύνδεσμος*]
7. ↑  All Experts[*νεκρός σύνδεσμος*]
8. ↑  The History place

Βιβλιογραφία
------------

* Hannah Arendt, *Eichmann in Jerusalem: A Report on the Banality of Evil*, Penguin Classics, 1994 ISBN 0140187650

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ερνστ φομ Ρατ** |

* Yad Vashem: Ανταπόκριση του *Λαϊκού Κήρυκα* για την κηδεία του φομ Ρατ[*νεκρός σύνδεσμος*]

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 3527417
* LCCN: no97060720
* ISNI: 0000 0000 3974 9933
* GND: 128518006
* SUDOC: 192604406
* BNF: cb17779988p (data)

 |

 |